Kabinet takel ekonomiese herstel en korrupsieMinister in die presidensie, Jackson Mthembu. (Foto: GCIS) Die kabinet en enkele ander regeringsleiers vergader Woensdag en Donderdag virtueel om veral die land se ekonomiese herstel en strenger optrede teen misdaad en korrupsie te bespreek. Die minister in die presidensie, Jackson Mthembu, het Woensdagoggend gesê die lekgotla (bosberaad) word bygewoon deur alle ministers, adjunkministers, premiers (insluitend die Wes-Kaapse premier, Alan Winde van die DA) en die bestuur van die Suid-Afrikaanse Plaaslike Regeringsvereniging (Salga), wat munisipaliteite verteenwoordig. “Die rol van die lekgotla is om die beleid van die regerende party te implementeer,” het Mthembu gesê met klaarblyklike verwysing na die gebiede wat deur die ANC regeer word. Volgens Mthembu sal die klem eerstens val op praktiese ekonomiese herstel na die impak van die koronavirus. “Dit was sleg vir ons lewens, ons ekonomie en ons sakeondernemings; die regering se plig is dus nou om met ’n ekonomiese herstelplan vorendag te kom,” het die minister daaraan toegevoeg. Hy het enkele “pilare” voorgestel waarop so ’n herstelplan sou moes berus. Die eerste daarvan is die herstel en uitbou van infrastruktuur in sowel die openbare as die private sektor. Die tweede pilaar is massa-indiensneming om die miljoene onlangse werkverliese die hoof te bied, en die derde pilaar is die uitbou van industrialisering en lokalisering. Spesifieke stappe teen misdaad en korrupsie sal voorts bespreek word, asook die hantering van openbare en staatsfinansies na die korona-pandemie.